Arkæologer fra Vesthimmerlands Museum har gjort et usædvanligt fund ved vikingeborgen Aggersborg. De har nemlig fundet sølvmønter, der stammer tilbage fra omkring år 1600.

Jeg tænker, sølvmønterne har noget med Kalmarkrigen i Sverige at gøre, fortæller arkæolog Bjarne Nielsen. Han betegner sølvskatten som sjælden og interessant og tilføjer, at mønterne i øvrigt er meget velbevarede. Der er indtil videre fundet omkring 40 mønter, som alle er tyske, og arkæologerne fortsætter udgravningerne resten af ugen. Det var en flok frivillige og ihærdige metaldetektor-folk, som fandt frem til, at der måske var noget interessant i jorden. Derefter kontaktede de Vesthimmerlands Museum.